1Engkalingai élokku passalenna palla anggoro’na sahaba’ku. Mappunnaiwi palla anggoro sahaba’ku ri émpeng bulu-bulu iya macommo’é.
2Nabéngkungngi tanana sibawa nabbéyangngi batu-batunna. Natanengngi anggoro ripilé patettongngi manara anganrowangeng. Kaliwi séddi kalebbong onrong para’i anggoro’na, nainappa natajeng matasa buwana, iyakiya wassélé’na buwa anggoro iya makeccié.
3Jaji makkekkuwangngé makkedai sahaba’-Ku, "Iko maneng, pabbanuwana Yérusalém sibawa Yéhuda, adélékiwi palla anggoro’-Ku sibawa Iyya.
4Agapi harusu Uwébbu, iyakiya dé’pa Upogau’i untu’ palla anggoro’-Kuro? Magi na buwa makecci napowassélé, sibawa tenniya buwa makessing pada-pada iya Uwamménasaiyé?
5Mappakkuwaiyé Ugaukengngi matu iyaro palla anggoro’-Ku: Ubébbui matu sappo iya mattulilingiyéngngi, témbo iya linrungiyéngngi Uruttungngi matu, nainappa Uleppessang olokolo masekkangngé solangiwi sibawa léjja-léjja’i.
6Uleppessangngi matu natuwoi tanet-taneng liya. Pong anggoro’na dé’ matu Ulébongngi, sibawa dé’ matu Ubajaiwi. Mala Uleppessangngi natongko alekale maddori sibawa wella, mala Uwattéyang ellungngé pateppai bosié ri yasé’na."
7Saba’ palla anggoro’na PUWANG Iya Pommakuwasaé iyanaritu umma Israélié, sibawa sining tau Yéhudaé iyanaritu pong anggoro iya Natanengngé. Polé ri mennang Naddennuwangiwi adélékengngé, iyakiya banna abeccokeng engka. Naddennuwangiwi mennang napatettong atongengengngé, iyakiya banna kelli méllau adélékeng engka.
8Cilakako iya melli bola-bola sibawa sittaiyé sining dare untu’ tambaiwi appunnangemmu! Dé’na namaittana nacappu onrong untu’ tau laingngé na banna iko ritu iya monroé ri wanuwaéro.
9Uwéngkalingai PUWANG Iya Pommakuwasaé mattanro, "Sining bola iya battowaé sibawa makessingngéwé lobbang manengngi matu tenriyonroi.
10Salai matu wassélé tanaé, palla anggoro iya lowannaé seppulo hétto banna powassélé’i seppulo bang uwai anggoro. Sératu bang biné banna powassélé’i seppulo bang gandong."
11Cilakano iko! Polé ri élé narapi wenni pallaummu banna ménung énungeng maseri sibawa mammabo-mabo’.
12Ri pésta-péstamu engka oni kacapi, gambusu, rabana nenniya suling sibawa énungeng anggoro. Iyakiya dé’ mupaduliwi winruna PUWANGNGE sibawa aga iya Napogau’é.
13Rimakkuwannanaro umma’-Ku iya dé’é aga-aga naisseng ririmpai matu lao selaku tawangeng. Sining pamimpingngé sibawa ra’ya’é matéi matu alupureng sibawa adekkang.
14Mangngangai matu malowang pannyoro’na amaténgngé untu’ memme’i sining tau mariyoloé ri Yérusalém silaong ra’ya’ iya ramé-ramé mappésta.
15Ripakasirii matu tungke tauwé, sibawa iya matempoé ripakariyawai.
16Iyakiya PUWANG Iya Pommakuwasaé nappaitangngi arajan-Na ri laleng napogau’na aga iya tongengngé. Nappaitangngi matu apaccingen-Na ri laleng nadélékin-Na bangsa-Na.
17Ri ruttungeng kotaé ana’ bémbé’é sibawa bimbala’é mabbellai matu sibawa dé’ naakurangeng inanré.
18Cilakano iko iya madosaé matteru-teru!
19Adammu, "Leppessanni PUWANG Allataala mapaccinna Israélié masitta tinda! Leppessanni Napogau’ rancana-Na, kuwammengngi taitai sibawa taissengngi."
20Cilakano iko iya pasibalékengngéngngi makessingngé sibawa majaé, iya makalemmengngé sibawa matajangngé, iya mapaié sibawa macenningngé!
21Cilakano iko iya masengngéngngi alému mapanré sibawa macca senna!
22Cilakano iko iya jago ménungngé anggoro! Pabbaraniko sibawa héba’ rékko harusu’ko campuru’i énungeng maserié!
23Iyakiya banna untu’ lolongeng dowi pasoso, mupaleppe’i tau pasalaé, sibawa pésangkaiwi tau dé’é napasala lolongeng adélékeng.
24Purani musampéyang pappagguruwanna PUWANG Iya Pommakuwasaé, sibawa pakatunai paréntana Allataala mapaccinna Israélié. Rimakkuwannanaro, pada-pada daramé sibawa wella rakkoé cappu ritunu ri laleng apié, makkuwatoro ure-ure’mu mancaji makebbongngi matu, unga-ungammu mancaji marakkoi sibawa cappu nairi anging.
25Macayii PUWANGNGE lao ri bangsa-Na. Sadiyani untu’ hukkungngi mennang. Taggottangngi matu sining bulué; tabbusassai matu ujué pada-pada warowoé ri lalengngé. Iyakiya macai mupi PUWANGNGE sibawa tette maélo pahukkung.
26Naobbii matu PUWANGNGE bangsa iya mabélaé sibawa poléi matu mennang sibawa masitta!
27Tuli sadiyai mennang mammusu sibawa dé’ naissengngi poso. Dé’ naengka mennang namatinro iyaré’ga cakkaruddu.
28Macéru ana’ panana sibawa usona tuli sadiyai mattémba. Garigi anyaranna sittedde bacu apié, sibawa padati karétana maccennéi pada-pada talippurué.
29Sining prajuri’na mangngaung pada-pada singa iya silalonaé patikkeng, nanatiwii lari, na dé’gaga mulléi paleppe’i.
30Iyaro essoé ri sininna Israélié riyéngkalingai kelli musué pada memmu’na tasi’é. Itani, mapettang sininna wanuwaéro sibawa penno aperiseng. Mancaji pettang kape’ni tajangngé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn